हमले में लीबियाई नौसेना के कई ठिकाने तबाह  
पश्चिमी देशो के हमले में लीबिया की नौसेना के कई ठिकाने तबाह हो गए हैं। गद्दाफी ने फिर टीवी पर आकर पश्चिमी देशों को ललकारा।
लीबिया में पश्चिमी सेना के हमले में लीबियाई नौसेना के कई ठिकाने भी तबाह हुए हैं। राजधानी त्रिपोली का आसमान धुएं, आग और धूल से पटा पड़ा है। कर्नल गद्दाफ़ी के घर के पास से लगातार धमाकों की आवाज़ें आ रही हैं।   लीबिया के सरकारी टेलीविजन के मुताबिक कई जगहों पर हमले हो रहे हैं जिसमें बड़ी संख्या में आम नागरिक मारे गए हैं। वहीं नो−फ्लाई ज़ोन लागू करने के लिए पश्चिमी देशों के इस ऑपरेशन में एक अमेरिकी लड़ाकू विमान दुघर्टनाग्रस्त हुआ है लेकिन चालक दल बच गया है। ये विमान खुद गिरा या लीबियाई सैनिकों की कार्रवाई में गिरा ये अभी तक साफ नहीं है। अमेरिकी सैन्य कार्रवाई का नेतृत्व कर रहे एडमिरल सैमुअल लॉकलीयर का कहना है कि इस कार्रवाई ने लीबिया की वायुसेना को कमज़ोर कर दिया है। उधर, गद्दाफ़ी के वफ़ादार सैनिक मिसराता में विद्रोहियों पर बमबारी कर रहे हैं।  लीबिया में पश्चिमी देशों की सैन्य कार्रवाई शुरू होने के बाद कर्नल गद्दाफी पहली बार सरकारी टेलीविज़न पर नज़र आए। गद्दाफी अपने समर्थकों के सामने बालकनी में खड़े दिखाई दिए। लीबिया में ही विद्रोह का सामना करने के साथ गद्दाफी अमेरिका, ब्रिटेन और फ्रांस की ओर से की जा रही बमबारी से परेशान हैं। इस मौके पर गद्दाफी ने कहा कि वे इस लड़ाई में पश्चिमी देशों को हरा देंगे और आखिरकार जीत उनकी ही होगी। गद्दाफी अपने उसी घर के परिसर से बोल रहे थे जिस पर रविवार को हमला किया गया था।